ລະເບີດຝັງດິນ​ເຮັດໃຫ້ ຊາວສວນຂະເໝນ ຕາຍຄາທີ່ 12 ຄົນ
ລົດຕຣັກເຕີແລະລໍ້​ລາກ​ເຄື່ອງ​ທີ່​​ລົດ​ແກ່ໄປ ຢຽບລະເບີດຝັງດິນເຂົ້າ​ ​ເຮັດ​ໃຫ້ 12 ຄົນຕາຍຄາທີ່ ແລະອີກ 2 ຄົນຕາຍໃນຂະນະທີ່ຖືກນຳສົ່ງໂຮງໝໍ.
ຕໍາຫຼວດກໍາປູເຈຍ ກ່າວວ່າ ມີ 14 ຄົນ ຮວມທັງເດັກຍິງອາຍຸ 1 ຂວບຄົນນຶ່ງເສຍຊີວິດ ຫຼັງຈາກລົດຕຣັກເຕີທີ່ເຂົາເຈົ້າຂີ່ໄປ ໄດ້ໄປຢຽບລະເບີດຝັງດິນ ທີ່ຫຼົງເຫຼືອມາແຕ່ສະໄໝ ສົງຄາມ ຕຳຫຼວດທີ່ແຂວງພະຕະບອງລາຍງານວ່າ ເຫດຮ້າຍດັ່ງກ່າວເກີດຂຶ້ນໃນວັນພຸດມື້ນີ້ ເຈົ້າ ໜ້າທີ່ເວົ້າວ່າພວກເຄາະຮ້າຍຊຶ່ງມາຈາກ 5 ຄອບຄົວພວມພາກັນກັບເມືອເຮືອນ ຫຼັງຈາກ ໄປເຮັດວຽກຢູ່ສວນໝາກເພັດ ໃນຕອນແລງຄືນວັນອັງຄານວານນີ້ ເວລາລົດຕຣັກເຕີແລະ ລໍ້ບັນທຸກເຄື່ອງທີ່ລົດຕຮັກເຕີລາກໄປນັ້ນ ໄດ້ໄປຢຽບລະເບີດຝັງດິນເຂົ້າ ເຮັດໃຫ້ 12 ຄົນ ຕາຍຄາທີ່ ແລະອີກ 2 ຄົນຕາຍ ໃນຂະນະທີ່ຖືກນຳໂຕສົ່ງໂຮງພະຍາບານ ແຂວງພະຕະບອງ ຊຶ່ງຕັ້ງຢູ່ຫ່າງຈາກນະຄອນຫຼວງພະນົມເປັນ ໄປທາງຕາເວັນຕົກສຽງ ເໜືອປະມານ 250 ຫຼັກກິໂລແມັດນັ້ນ ໄດ້ມີການຫ້າງລະເບີດຝັງດິນໃສ່ຢ່າງໜັກ ຂະນະ ທີ່ມີການສູ້ລົບລະຫວ່າງທະຫານລັດຖະບານແລະພວກຂະເໝນແດງ ໃນຊຸມປີ 1980 ເຈົ້າໜ້າທີ່ກ່າວວ່າ ມີຫຼາຍກວ່າ 60,000 ຄົນໄດ້ເສຍຊີວິດ ຫຼືວ່າໄດ້ຮັບບາດເຈັບຍ້ອນລະ ເບີດທີ່ບໍ່ທັນແຕກຢູ່ໃນກຳປູເຈຍ ນັບແຕ່ປີ 1979 ເປັນຕົ້ນມາ ມີ 53 ຄົນແລ້ວໄດ້ເສຍ ຊີວິດຍ້ອນລະເບີດຝັງດິນຢູ່ກຳປູເຈຍ ໃນປີນີ້